CELEX: 52020PC0754
Language: da
Date: 2020-11-16
Title: Forslag til RÅDETS GENNEMFØRELSESAFGØRELSE om midlertidig støtte til Irland i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

EUROPA-KOMMISSIONEN
            Bruxelles, den 16.11.2020
            COM(2020) 754 final
            2020/0333(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Irland i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 27. oktober 2020 anmodede Irland om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de irske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med en midlertidig løntilskudsordning, der er indført som reaktion på covid-19-pandemien. Ordningen vedrører navnlig tilskud til arbejdsgiverens lønudgifter under omstændigheder, hvor virksomheden er blevet berørt af de restriktioner, der er indført på grund af covid-19-krisen. Sigtet med ordningen, der er åben for arbejdsgivere der beholder deres medarbejdere på lønningslisten, er at støtte virksomhedernes levedygtighed og bevare forholdet mellem arbejdsgiver og arbejdstager. Ordningen var i kraft fra den 26. marts 2020 til den 31. august 2020. Fra ikrafttrædelsen og indtil den 3. maj 2020 kunne arbejdsgivere under ordningen få refunderet op til 410 EUR ugentligt for hver medarbejder. Fra den 4. maj 2020 overgik tilskudsbetalingen til et system baseret på den foregående ugentlige nettoløn for hver medarbejder, hvor arbejdsgivere fik refunderet mellem 70 % og 85 % af medarbejderens nettoløn, med et loft på enten 350 EUR eller 410 EUR om ugen afhængigt af lønniveauet. 
            
            
               Irland har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Irland i henhold til SURE-forordningen til støtte for ovennævnte foranstaltning.
            
            
               •Sammenhæng med de gældende regler på samme område
            
            
               
                  Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
               
               
                  Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
               
            
            
               •Sammenhæng med Unionens politik på andre områder
            
            
               
                  Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for dette instrument er Rådets forordning (EU) 2020/672.  
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
               
               
                  Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
               
            
            
               •Proportionalitetsprincippet
            
         
         
            
               
                  Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
               
            
            
               •Konsekvensanalyse
            
            
               
                  På grund af forslagets hastende karakter er der ikke foretaget nogen konsekvensanalyse.
               
            
            
               4.VIRKNINGER FOR BUDGETTET
            
            
               
                  Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
               
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0333 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om midlertidig støtte til Irland i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
         
         
            
               ud fra følgende betragtninger:
            
            
               (1)Den 27. oktober 2020 anmodede Irland om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige.
            
            
               (2)Covid-19-udbruddet og de ekstraordinære foranstaltninger, som Irland har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventes Irland at have et offentligt underskud og en offentlig gæld på henholdsvis 6,8 % og 63,1 % af bruttonationalproduktet (BNP) ved udgangen af 2020, og Irlands BNP forventes at falde 2,3 % i 2020.
            
            
               (3)Covid-19-udbruddet har fastlåst en væsentlig del af arbejdsstyrken i Irland. Dette har ført til en pludselig og kraftig stigning i de offentlige udgifter i Irland som følge af den midlertidige løntilskudsordning, jf. betragtning 4.
            
            
               (4)Emergency Measures in the Public Interest (Covid-19) Act 2020 (Article 28) "Covid-19: temporary wage subsidy provisions", som der henvises til i Irlands anmodning af 27. oktober 2020, indførte en løntilskudsordning, der yder tilskud til arbejdsgiverens lønudgifter under omstændigheder, hvor virksomheden er blevet berørt af restriktionerne som følge af covid-19-krisen. Sigtet med ordningen, der er åben for arbejdsgivere der beholder deres medarbejdere på lønningslisten, er at støtte virksomhedernes levedygtighed og bevare forholdet mellem arbejdsgiver og arbejdstager. Ordningen var i kraft fra den 26. marts 2020 til den 31. august 2020. Fra ikrafttrædelsen og indtil den 3. maj 2020 kunne arbejdsgivere under ordningen få refunderet op til 410 EUR ugentligt for hver medarbejder. Fra den 4. maj 2020 overgik tilskudsbetalingen til et system baseret på den foregående ugentlige nettoløn for hver medarbejder, hvor arbejdsgivere fik refunderet mellem 70 % og 85 % af medarbejderens nettoløn, med et loft på enten 350 EUR eller 410 EUR om ugen afhængigt af lønniveauet. 
            
            
               (5)Irland opfylder de i artikel 3 i forordning (EU) 2020/672 nævnte betingelser for at anmode om finansiel støtte. Irland har forelagt Kommissionen passende dokumentation for, at de faktiske offentlige udgifter efter den 1. februar 2020 er steget med 2 473 887 900 EUR som direkte følge af den midlertidige løntilskudsordning. Der er tale om en pludselig og kraftig stigning, eftersom den nye foranstaltning omfatter en betydelig del af virksomhederne og arbejdsstyrken i Irland. 
            
            
               (6)Kommissionen har hørt Irland og bekræftet, at der er sket en pludselig og kraftig stigning i de faktiske offentlige udgifter med direkte tilknytning til arbejdsfordelingsordninger og lignende foranstaltninger som omhandlet i anmodningen af 27. oktober 2020, jf. artikel 6 i forordning (EU) 2020/672.
            
            
               (7)Der bør derfor ydes finansiel støtte med henblik på at hjælpe Irland med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
            
            
               (8)Nærværende afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
            
            
               (9)Afgørelsen om at yde finansiel støtte er blevet truffet under hensyntagen til Irlands eksisterende og forventede behov samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
            
               VEDTAGET DENNE AFGØRELSE:
            
            
               Artikel 1
            
            
               Irland opfylder betingelserne i artikel 3 i forordning (EU) 2020/672.
            
            
               Artikel 2
            
            
               1.Unionen stiller et lån på højst 2 473 887 900 EUR til rådighed for Irland. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter, at denne afgørelse har fået virkning.
            
            
               3.Kommissionen stiller Unionens finansielle støtte til rådighed for Irland i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt.
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale træder i kraft.
            
            
               5.Irland afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med den finansiering, der er relateret til det lån, der er ydet i henhold til nærværende artikels stk. 1.
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse.
            
         
         
            
               Artikel 3
            
            
               Irland kan finansiere den midlertidige løntilskudsordning som fastsat i Emergency Measures in the Public Interest (Covid-19) Act 2020 (Article 28) "Covid‑19: temporary wage subsidy provisions", der yder tilskud til arbejdsgiverens lønudgifter under omstændigheder, hvor virksomheden er blevet berørt af restriktionerne som følge af covid-19-krisen, og hvor ansættelsesforholdet er bevaret.
            
            
               Artikel 4
            
            
               Denne afgørelse er rettet til Republikken Irland.
            
            
               Denne afgørelse får virkning på dagen for meddelelsen til adressaten.
            
            
               Artikel 5
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.